“Reka bentuk pengajaran ialah proses sistematik dalam mereka bentuk, membangun, melaksanakan dan menilai pengajaran ” (Dick & Reiser, 1989). Berdasarkan penyataan tersebut, terangkan peranan reka bentuk pengajaran kepada seorang guru dalam merancang proses pengajaran dan pembelajaran.

Terdapat berbagai-bagai model reka bentuk pengajaran seperti Briggs (1977), Brigss & Wager (1988, 1992), Model ASSURE (1982, 1985, 1989, 1993, 1996), Model Romizowski (1981, 1984, 1988), Model Dick & Carey (1978, 1985, 1990) dan Model Dick & Reiser (1989).

Dari pelbagai model ini, satu rumusan dapat dibuat yang menunjukkan peranan reka bentuk pengajaran kepada seorang guru dalam merancang proses pengajaran dan pembelajaran.

Terdapat lima peringkat dalam model ini;

**Peringkat Pertama**: Penentuan Isi Kandungan Pelajaran

Daripada sukatan pelajaran, guru perlu menentukan apakah tajuk yang akan disampaikan. Sumber rujukan seperti buku teks, buku rujukan, media dan guru pakar adalah sumber-sumber yang dapat membantu guru untuk mendapatkan bahan yang sesuai dan terkini.

**Peringkat Kedua**:Membina Media Pengajaran

Sebelum memulakan pengajaran, guru perlu menganalisis isi kandungan pelajaran dan membina media yang sesuai untuk membantu penyampaiannya. Sekiranya media pengajaran telah disediakan di pusat sumber sekolah (PSS), guru harus mengetahui bagaimana membuat pemilihan media yang sesuai dan tepat dengan keperluan isi kandungan. Sekiranya perlu membina media pengajaran sendiri, guru perlu mengetahui sedikit sebanyak asas pembinaan media pengajaran seperti penggunaan kaedah pendekatan sistem dan model reka bentuk pengajaran tertentu (contohnya Model ASSURE).

**Peringkat Ketiga**:Merancang Pengajaran

Satu persediaan pengajaran perlu disediakan untuk memudahkan guru menyampaikan isi kandungan pelajaran melalui strategi pengajaran yang telah dipilih dan mengintegrasikan penggunaan media pengajaran. Persediaan pengajaran harus mempunyai beberapa elemen tertentu seperti objektif pengajaran, apa yang dilakukan oleh guru, penggunaan media, cara pelajar bertindak balas dengan guru dan kaedah pengajaran yang digunakan untuk mencapai objektif pengajaran.

**Peringkat Keempat**: Pelaksanaan Pengajaran

Peringkat ini adalah peringkat yang paling penting di mana berlakunya proses pembelajaran yang telah dirancangkan secara sistematik. Peranan guru dan media pengajaran adalah membantu proses pengajaran dan pembelajaran. Elemen-elemen penting dalam peringkat ini adalah seperti; menyampaikan maklumat dan contoh, latihan dan maklum balas, motivasi, pengayaan dan pemulihan, penilaian dan aktiviti susulan (kerja rumah).

**Peringkat Kelima**: Proses Pembelajaran

Kejayaan sesuatu pengajaran adalah bergantung kepada perancangan yang sistematik. Sekiranya proses pembelajaran berlaku, maka perubahan tingkah laku pelajar dapat dilihat sama ada dari segi sikap, kemahiran psikomotor atau pengetahuan dalam bidang tertentu. Sekiranya objektif pengajaran tidak tercapai, maka guru harus mengkaji semula kaedah pengajaran yang dilakukan termasuk media pengajaran yang digunakan. Guru perlu mengulang semula pengajarannya dan memastikan objektif pengajaran tercapai sepenuhnya (mengulang kaji pelajaran contohnya).